नोएडा विकास प्राधिकरण में लंबा घोटाला करने वाले यादव सिंह की भांति यदि नगर पंचायत में 13 वर्षों से अवैध रुप से पद पर मौजूद इ.ओ. के कार्यकाल में हुए विकास कार्यों तथा मौजूद पत्रावलियों की ईमानदार अधिकारी आकर जांच करे तो यहां भी लंबे घोटालों का पर्दाफाश हो जायेगा। इ.ओ. कामिल पाशा यहां पिछले तेरह वर्षों से जमे हैं। वे कई नगर पंचायत अध्यक्षों के कार्यकाल को देख चुके और लखनऊ में पंचमतल पर मजबूत घुसपैठ के बल पर जैसा चाहते हैं कर गुजरते हैं। यहां उनके कार्यकाल में घोटाले दर घोटाले तथा ठेकों में भारी अनियमिततायें हुई हैं जिनकी शिकायतें भी की गयीं लेकिन पंचमतल पर मजबूत सैटिंग के कारण सारी शिकायतें दम तोड़ती गयीं। हालत यह है कि आज गजरौला नगर पंचायत में व्याप्त भ्रष्टाचार चरम पर है। इसका मूल कारण यहां लंबे समय तक यहां की जड़ों से जुड़ चुके इ.ओ. कामिल पाशा ही हैं। सबसे मजेदार बात यह है कि इ.ओ. बार—बार नगर विकास मंत्री आजम खां का नाम लेकर अपना दबाव बनाने से नहीं चूकते जबकि खां का तमाम राजनैतिक जीवन भ्रष्टाचार विरोधी है। उनके विरोधी भी चाहें जो कहें लेकिन इस मामले में वे बिल्कुल बेदाग रहे हैं। अब यहां के कुछ लोग यहां से नगर विकास मंत्री के पास इ.ओ. के उन पाशों को विफल करने को रामपुर कूच करेंगे जिनका सहारा लेकर वे कदाचार में सिर तक डूब चुके हैं।